Vrou vermoor toe man gou apteek toe gaan(Argieffoto: SA Polisie) ’n Bloemfonteinse man het Dinsdag op sy vrou se liggaam in hul huis in Bayswater afgekom nadat hy gou apteek toe was. Die man het sy vrou, in haar 60’s, tuis gelaat met ’n tuinwerker wat buite die huis besig was waarna hy gou apteek toe is, het lt.kol. Thabo Covane, polisiewoordvoerder, gesê. “Met sy terugkoms het hy sy vrou se liggaam in ’n plas bloed aangetref. Haar keel is oopgesny en haar hande was agter haar rug vasgebind.” Volgens Covane het die man rondgehardloop en na die tuinier gesoek wat hulle onlangs in diens geneem het, maar hy was nêrens te vinde nie. Die man het onmiddellik die polisie ontbied. “Die polisie het op die toneel aangekom en met ’n voorlopige ondersoek begin. ’n Beursie met ’n onbekende bedrag geld daarin word vermis en die vermoorde se handsak is buite in die erf gekry.” Die polisie het met ’n grootskaalse soektog na die moordenaar begin. Sake van huisroof en moord word ondersoek.